Gewilde SA-groep open vir Guns N’ RosesWonderboom. (Foto: Verskaf) Die gewilde Suid-Afrikaanse rockgroep Wonderboom het Donderdag amptelik bekend gemaak dat hulle saam met die Amerikaanse rockgroep Guns N’ Roses sal optree wanneer hul konsert in November in Johannesburg plaasvind. Guns N’ Roses, met die bekende rocker Axl Rose op die voorgrond, kom vir die eerste keer Suid-Afrika toe met hul Not in This Lifetime-toer. Die konsert vind op 29 November by die FNB-stadion in Johannesburg plaas. Wonderboom, wat reeds vir 22 jaar op die Suid-Afrikaanse musiektoneel is, is opgewonde oor dié geleentheid. Die groep is veral bekend vir treffers soos “Charlie”, “Johnny is nie dood nie” en “Shadows”. “Dit is nie ŉ maklike taak om vir so lank een van Suid-Afrika se grootste en mees legendariese groepe te wees nie,” vertel die manne van Wonderboom. Die groep het nege albums vrygestel en is vir vyf Sama-toekennings vir beste rockgroep benoem. Wonderboom het ook die Suid-Afrikaanse been van die Global Battle of the Bands-kompetisie in 2004 gewen en het die tweede plek behaal in die finale ronde wat by die Londense Astoria-musiekvenue plaasgevind het. Dié wêreldbekende venue is in 2009 gesloop. Kaartjies vir die Guns N’ Roses-vertoning op 29 November is te koop by Computicket.